ກະຊວງການເງິນປະກາດນໍາໃຊ້ເຄື່ອງມືທີ່ທັນສະໄໝ ເພື່ອຄຸ້ມຄອງວຽກງານສ່ວຍສາອາກອນ
ທ່ານ ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ໄດ້ອອກແຈ້ງການສະບັບເລກທີ 2835/ກງ ລົງວັນທີ 30/08/2016 ວ່າດ້ວຍ “ການນໍາໃຊ້ເຄື່ອງມືທີ່ທັນສະໄໝ ເພື່ອບັນທຶກລາຍການຂາຍສິນຄ້າ ແລະການບໍລິການ ແລະການເຊື່ອມຕໍ່ຂໍ້ມູນທາງເອເລັກໂຕຣນິກ ເພື່ອຄຸ້ມຄອງວຽກງານສ່ວຍສາອາກອນ”.
ແຈ້ງການສະບັບນີ້ແມ່ນເພື່ອຫັນບັນດາຜູ້ປະກອບການທັງໃນລະບົບຖືບັນຊີ ແລະ ຜູ່ປະກອບການໃນລະບົບເສຍອາກອນແບບມອບເໝົາໃຫ້ເອົາໃຈໃສ່ເກັບອາກອນມູນຄ່າເພີ່ມ ຫຼື ອມພ ນໍາຜູ້ຊົມໃຊ້ຫຼາຍຂຶ້ນ ແລະສ້າງຄວາມເປັນເອກະພາບໃນການປະຕິບັດກົດໝາຍອາກອນມູນຄ່າເພີ່ມທີ່ໄດ້ປັບປຸງໃໝ່ໃນປີ 2014.
ອີງຕາມແຈ້ງການສະບັບນີ້ ບັນດາຜູ້ປະກອບການຕ້ອງໄດ້ຂຶ້ນທະບຽນ ແລະຂໍອະຍຸຍາດນໍາໃຊ້ທຸກອຸປະກອນເອເລັກໂຕຣນິກ, ເຄື່ອງຄອມພິວເຕີ, ເຄື່ອງ ພິມ (Printer) ລວມເຖິງໂປຣແກຣມການຂາຍ ແລະການອອກໃບເກັບເງິນ ຫຼື ເອກະສານ ອື່ນໆທີ່ໃຊ້ແທນໃບເກັບເງິນ ນໍາຂະແໜງສ່ວຍສາອາກອນ.
ແຈ້ງການສະບັບນີ້ແມ່ນໃຫ້ສິດເຈົ້າໜ້າທີ່ສ່ວຍສາອາກອນສາມາດຕິດຕັ້ງເຄື່ອງເຊື່ອມຕໍ່ລະບົບອາກອນ (Smart Port) ແລະ ເຄື່ອງບັນທຶກການເກັບເງິນ (Smart Cash Register) ນໍາເຄື່ອງຄອມພິວເຕີທີ່ໃຊ້ພີມໃບເກັບເງິນ ແລະ ບັນດາຫ້າງ ຮ້ານຕ່າງໆ. ຜູ້ປະກອບການໃດທີ່ໃຫ້ການຮ່ວມມືເປັນຢ່າງດີນໍາກົມສ່ວຍສາອາກອນໃນການຈັດຕັ້ງປະຕິບັດແຈ້ງການສະບັບນີ້ຈະໄດ້ຮັບນະໂຍບາຍ ແລະຜົນປະໂຫຍດອື່ນຈາກພາກລັດ. ສຳລັບຜູ່ທີ່ລົບຫຼີກ ຫຼື ບໍ່ໃຫ້ການຮ່ວມມືນໍາເຈົ້າໜ້າທີຂອງຂະ ແໜງສ່ວຍສາອາກອນຈະຖືກປະຕິບັດຕາມ 3 ມາດຕະການ( ມາດຕະການສຶກສາອົບຮົມ, ມາດຕະການບໍລິຫານ-ດ້ານເສດຖະກິດ ແລະ ມາດຕະການດໍາເນີນຄະດີທາງດ້ານກົດໝາຍ).
ທ່ານ ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ຍັງໄດ້ອອກຂໍ້ຕົກລົງເລກທີ 2934/ກງ ລົງວັນທີ 06 ກັນຍາ 2016 ວ່າດ້ວຍການແຕ່ງຕັ້ງ ຄະນະຮັບຜິດຊອບການນຳໃຊ້ເຄື່ອງມືທັນສະໄໝ ເພື່ອບັນທຶກລາຍການສິນຄ້າ ແລະການບໍລິການ ແລະການເຊື່ອມຕໍ່ຂໍ້ມູນທາງເອເລັກໂຕຣນິກ ເພື່ອຄຸ້ມຄອງວຽກງານສ່ວຍສາອາກອນ. ໂດຍມີທ່ານຮອງລັດຖະມົນຕີກະຊວງການເງິນ ຫົວໜ້າຄະນະ ແລະຫົວໜ້າກົມສ່ວຍສາອາກອນ ເປັນຮອງຫົວໜ້າຄະນະ, ຫົວໜ້າຄັງເງິນແຫ່ງຊາດ, ຫົວໜ້າພະແນກການເງິນ ນະຄອນຫຼວງວຽງຈັນ ແລະ ຫົວໜ້າສູນເຕັກໂນໂລຢີ ຂໍ້ມູນຂ່າວສານການເງິນ ເປັນຄະນະ ຂັ້ນສູນກາງ, ສ່ວນຂັ້ນແຂວງ, ນະຄອນຫຼວງ ແມ່ນມອບໃຫ້ທ່ານຮອງເຈົ້າແຂວງ, ຮອງເຈົ້າຄອງນະຄອນຫຼວງວຽງຈັນ ຜູ້ຊີ້ນໍາວຽກງານເສດຖະກິດ ເປັນຫົວໜ້າຄະນະ ແລະຫົວໜ້າພະແນກການເງິນ, ຫົວໜ້າພະແນກສ່ວຍສາອາກອນ ເປັນຮອງຫົວໜ້າຄະນະ ແລະບັນດາພາກສ່ວນທີ່ກ່ຽວຂ້ອງເປັນຄະນະ.
ຄະນະດັ່ງກ່າວມີໜ້າທີ 1. ກຳນົດທິດທາງ, ວາງແຜນ ແລະຄັດເລືອກຫົວໜ່ວຍທຸລະກິດທີ່ເປັນເປົ້າໝາຍ, 2. ຊີ້ນໍາ-ນໍາພາ ວຽກງານການໂຄສະນາເຜີຍແຜ່ ແລະ ພົວພັນກັບອົງການປົກຄອງທ້ອງຖີ່ນ, ແລະ 3. ສະຫຼຸບຕີລາຄາປະເມີນຜົນການຈັດຕັ້ງປະຕິບັດວຽກງານເປັນແຕ່ລະໄລຍະ.
ອຸປະກອນເຊື່ອມຕໍ່ລະບົບອາກອນ (Smart Port ຫຼື ອຸປະກອນເຊື່ອມຕໍ່ສະຫຼາດ) ເປັນຜະລິດຕະພັນນະວັດຕະກຳໃໝ່ຂອງ ບໍລິສັດ LG CNS ຈາກປະເທດສ.ເກົາຫຼີ ທີ່ໄດ້ນໍາໃຊ້ຫຼາຍໃນປະເທດສ.ເກົາຫຼີ ແລະ ປະເທດອິນໂດເນເຊຍ. ອຸປະກອນ Smart Port ເຮັດໜ້າທີ ເກັບຂໍ້ມູນການຂາຍ ທຸກຄັ້ງ ທີ່ບັນດາຫົວໜ່ວຍທຸລະກິດອອກໃບເກັບເງິນຜ່ານເຄື່ອງ POS ຫຼື ຄອມພິວເຕີ ແລະ ເຮັດໜ້າທີ່ສົ່ງຂໍ້ມູນເຂົ້າຫາລະບົບອາກອນ. ອຸປະກອນ Smart Port ເປັນອຸປະກອນທີ່ມີລະບົບຮັກສາຄວາມປອດໄພລະດັບມາດຕະຖານສາກົນ ທຸກຂໍ້ມູນການຂາຍ ຂອງຮ້ານຄ້າທີ່ຖືກສົ່ງອອກຈະຖືກປ່ຽນເປັນລະຫັດສະເພາະເພື່ອປ້ອງກັນບໍ່ໃຫ້ພາກສ່ວນອື່ນສາມາດອ່ານຂໍ້ມູນການຂາຍໄດ້ ມີພຽງແຕ່ຂະແໜງການສ່ວຍສາອາກອນເທົ່ານັ້ນທີ່ມີລະບົບ Back End ທີ່ສາມາດປ່ຽນກັບຄືນລະຫັດດັ່ງກ່າວເປັນຂໍ້ມູນການຂາຍ. ອຸປະກອບ Smart Port ໃຊ້ຊີມກາດ GSM ຂອງຜູ້ໃຫ້ບໍລິການໂທລະຄົມ ແລະເຄືອຂ່າຍອີນເຕີເນັດໃນການສົ່ງສັນຍານ. ທຸກເຫດການທີ່ມີການລົບກວນການປະຕິບັດການຂອງອຸປະກອນເຊື່ອມຕໍ່ Smart Port ນີ້ ຈະຖືກບັນທຶກຢູ່ໃນໜ່ວຍຄວາມຈຳພາຍໃນຂອງເຄື່ອງ ແລະຈະຖືກສົ່ງລາຍງານໄປຫາໜ່ວຍງານອາກອນ ທີ່ຮັບຜິດຊອບ ເຊັ່ນ: ການຖອດສາຍໄຟ, ການຖອດສາຍເຄເບີນ ຫຼື ກັນຕັດສັນຍານອີນເຕີເນັດຂອງເຄື່ອງ. ອຸປະ ກອນ Smart Port ເປັນອຸປະກອນທີ່ເໝາະສົມໃນການຕິດຕາມການເກັບ ອມພ ຂອງຫົວໜ່ວຍທຸລະກິດທີມີລະບົບການຂາຍຢູ່ແລ້ວ.
ກົມສ່ວຍສາອາກອນ ແລະ ບໍລິສັດ LG CNS ຜູ້ພັດທະນາລະບົບຕິດຕາມການເກັບອາກອນຢູ່ຈຸດເກັບເງິນ (Tax-CRS) ໄດ້ດຳເນີນການທົດລອງຕິດຕັ້ງອຸປກອນ Smart Port ນໍາເຄື່ອງບໍລິການການຂາຍ (POS) ຂອງບໍລິສັດ ບູຢອງ ກິດຈະການສະໜາມກ໊ອຟ ຊີເກມ ນັບແຕ່ຕົ້ນເດືອນ ສິງຫາ 2016 ເປັນຕົ້ນມາ.ຜ່ານການທົດລອງ ແລະຕິດຕາມຂໍ້ມູນ ການຂາຍບັດລົງຕີກ໊ອຟຂອງສະໜາມກ໊ອຟຊີເກມ ຜ່ານລະບົບ Tax-CRS ເປັນເວລາ 1 ເດືອນ ກະຊວງການເງິນເຫັນວ່າລະບົບດັ່ງກ່າວມີປະສິດທິຜົນສູງໃນການຄຸ້ມຄອງເກັບລາຍຮັບສ່ວຍສາອາກອນ ມີຄວາມສະດວກ, ຊັດເຈນ ໂປ່ງໃສ ຍຸຕິທຳ ໃຫ້ທັງພາກລັດ ແລະເອກະຊົນ, ມີຄວາມອາດສາມາດໃນການຄຸ້ມຄອງເກັບອາກອນມູນຄ່າເພີ່ມໄດ້ສູງຂຶ້ນ.
ພ້ອມດຽວກັນນີ້ກະຊວງການເງິນໄດ້ຄົ້ນຄວ້າໃຫ້ໄດ້ມີການຕິດຕັ້ງ ອຸປະກອນ Smart Port ນຳບັນດາ ສະໜາມກ໊ອຟ ແລະ ສະໜາມຝຶກຊ້ອມກ໊ອຟ ທຸກແຫ່ງໃນ ນະຄອນຫຼວງວຽງຈັນໃຫ້ໄດ້ສຳເລັດ ພາຍໃນເດືອນຕຸລາ 2016 ນີ້. ຫຼັງຈາກນັ້ນຈະໄດ້ຂະຫຍາຍການຕິດຕັ້ງໄປຫາທຸລະກິດອື່ນໆທີ່ໄດ້ເງື່ອນໄຂ.
ກະຊວງການເງິນ ໄດ້ກຳນົດເອົາຫົວໜ່ວຍທຸລະກິດທີ່ຈະນຳໃຊ້ລະບົບ Tax-CRS ຊຶ່ງເປັນຫົວໜ່ວຍທີ່ຢູ່ໃນລະບົບອາກອນມູນຄ່າເພີ່ມ ແລະ ລະບົບອາກອນມອບເໝົາທີ່ມີເງື່ອນໄຂ, ຄວາມເໝາະສົມ. ການຈັດຕັ້ງປະຕິບັດເບື້ອງຕົ້ນແມ່ນຈະເລີ່ມຈາກຫົວໜ່ວຍທຸລະກິດຢູ່ໃນນະຄອນຫຼວງວຽງຈັນ ໂດຍແນ່ໃສ່ຂະແໜງການການຄ້າເຊັ່ນ: ຮ້ານຂາຍເຄື່ອງກໍ່ສ້າງ, ເຄື່ອງໄຟຟ້າ, ອຸປະກອນເອເລັກໂຕຣນິກ, ໂທລະສັບ, ຮ້ານຂາຍລົດ-ປະດັບຍົນ, ຮ້ານ ສັບພະສິນຄ້າ , ຮ້ານສະດວກຊື້ Minimart ແລະອື່ນໆ; ຂະແໜງການບໍລິການ: ໂຮງແຮມ, ບ້ານພັກ, ສະຖານທີ່ບັນເທີິງ, ຮ້ານອາຫານ, ຮ້ານ ກາເຟ, ສະຖານທີ່ບໍລິການອື່ນຈຳນວນໜຶ່ງ. ຊຶ່ງການຈັດຕັ້ງປະຕິບັດດັ່ງກ່າວຈະເຮັດແບບໜ້າກະດານຕາມເສັ້ນທາງ, ຕາມຈຸດພິເສດຂອງຂະແໜງການ ແລະເຂດຈຸດສຸມເສດຖະກິດໃນຕົວເມືອງຈຳນວນໜຶ່ງ.
ອາກອນມູນຄ່າເພີ່ມແມ່ນອາກອນປະເພດໜຶ່ງທີ່ຄິດໄລ່ຈາກການສະໜອງສິນຄ້າ ແລະການບໍລິການຢູ່ໃນແຜນດິນ ສປປ ລາວ ເຊິ່ງແມ່ນພັນທະການປະກອບສ່ວນຢ່າງເຕັມສ່ວນຂອງຜູ້ຊົມໃຊ້ໃຫ້ແກ່ພາກລັດ. ບັນດາຫົວໜ່ວຍທຸລະກິດທີ່ຢູ່ໃນລະບົບອາກອນມູນຄ່າເພີ່ມ ແລະ ຫົວໜ່ວຍທຸລະກິດທີ່ມີລາຍຮັບປະຈຳປີເກີນ 400 ລ້ານກີບຕ້ອງໄດ້ປະຕິບັດໜ້າທີ່ເປັນຜູ່ເກັບອາກອນມູນຄ່າເພີ່ມຈາກຜູ່ຊົມໃຊ້ໃຫ້ແກ່ພາກລັດ.
ອາກອນມູນຄ່າເພີ່ມ ປະກອບມີອາກອນມູນຄ່າເພີ່ມຈາກການຊື້-ການນໍາເຂົ້າ ຫຼື ອມພ ສົ້ນເຂົ້າ ແລະ ອາກອນມູນຄ່າເພີ່ມຈາກການຂາຍ ຫຼື ອມພ ສົ້ນອອກ. ອມພ ສົ້ນເຂົ້າຄິດໄລ່ອັດຕາ 10% ຂອງລາຄາສິນຄ້ານຳເຂົ້າແຈ້ງພາສີ ຫຼື ລາຄາສິນຄ້າ ຫຼື ການບໍລິການທີ່ຊື້ພາຍໃນ. ອມພ ສົ້ນອອກຄິດໄລ່ໃນອັດຕາ 10% ຂອງລາຄາສິນຄ້າ ຫຼື ການບໍລິການທີ່ຜະລິດ ຫຼື ຈຳໜ່າຍໃນ ສປປ ລາວ. ມີພຽງແຕ່ຜູ້ດຳເນີນທຸລະກິດທີ່ຢູ່ໃນລະບົບ ອມພ ເທົ່ານັ້ນທີ່ສາມາດຂໍຫັກ ຫຼື ຂໍຄືນ ອມພ ຈາກການຊື້ ຫລື ສົ້ນເຂົ້າໄດ້.
ສະນັ້ນ ຫົວໜ່ວຍທຸລະກິດທີ່ຍັງບໍ່ທັນຢູ່ໃນລະບົບອາກອນມູນຄ່າເພີ່ມຕ້ອງໄດ້ຕິດຕໍ່ພົວພັນນໍາຫ້ອງການສ່ວຍສາອາກອນ ຫຼື ພະແນກສ່ວຍສາອາກອນທີ່ຕົນຂຶ້ນນໍາ ເພື່ອສະເໜີຂຶ້ນທະບຽນຫົວໜ່ວຍທຸລະກິດຂອງຕົນໃນລະບົບອາກອນມູນຄ່າເພີ່ມ. ຫົວໜ່ວຍທຸລະກິດນອນຢູ່ໃນລະບົບອາກອນມູນຄ່າເພີ່ມຈະໄດ້ຮັບເລກລະຫັດປະຈໍາໂຕຜູ່ເສຍອາກອນ ຫຼື ເລກ TIN ແລະມີສິດຂໍນໍາໃຊ້ໃບເກັບເງິນອາກອນມູນຄ່າເພີ່ມແບບລະອຽດ ແລະແບບຫຍໍ້ທີ່ພີມຜ່ານເຄື່ອງ ເອເລັກໂຕຣນິກໄດ້.